Ανδρέας Νεφελούδης

Ο Ανδρέας Νεφελούδης είναι πολιτικός και οικονομολόγος. Διατέλεσε γενικός γραμματέας του υπουργείου Εργασίας στις κυβερνήσεις του ΣΥΡΙΖΑ (2015-2019).

 Βιογραφικό 
 Πρώτα χρόνια, χούντα και ΚΚΕ Εσωτερικού  
Ο Ανδρέας Νεφελούδης γεννήθηκε και μεγάλωσε στην Αθήνα, στη Νέα Σμύρνη το 1954. Είναι γιος του Παύλου Νεφελούδη, ιδρυτικού στελέχους του ΚΚΕ Εσωτερικού και της Ανανεωτικής Αριστεράς και ανιψιός του αγωνιστή Βασίλη Νεφελούδη, ο οποίος υπήρξε βουλευτής και Γενικός Γραμματέας της Κεντρικής Επιτροπής του ΚΚΕ. Γνώρισε τον πατέρα του σε ηλικία πέντε ετών. Ο Ανδρέας Νεφελούδης οργανώθηκε για πρώτη φορά επί χούντας, στη σπουδάζουσα οργάνωση του ΚΚΕ εσωτερικού, Ρήγας Φεραίος, μετέπειτα Ελληνική Κομμουνιστική Οργάνωση Νεολαίας (ΕΚΟΝ) Ρήγας Φεραίος. Εξελέγη πρόεδρος της Φοιτητικής Επιτροπής Αγώνα (ΦΕΑ) της ΑΣΟΕΕ όντας ακόμα πρωτοετής φοιτητής. Συμμετείχε στη εξέγερση του Πολυτεχνείου και υπήρξε ο νεότερος εξόριστος της χούντας στη Γυάρο. Μετά την πτώση της δικτατορίας εξελέγη μέλος του Κεντρικού Συμβουλίου της ΕΦΕΕ για δύο χρόνια. Συμμετείχε στα ηγετικά όργανα της ΕΚΟΝ Ρήγας Φεραίος μέχρι το 1982 και αργότερα εξέλεγη μέλος της Κ.Ε. του ΚΚΕ Εσωτερικού μέχρι το 1986. 

Το 1986 εξελέγη δημοτικός σύμβουλος Νέας Σμύρνης, θέση στην οποία υπηρέτησε μέχρι το 2014. Υπήρξε ακόμα Διευθυντής της Ελληνικής Εταιρείας Τοπικής Ανάπτυξης και Αυτοδιοίκησης (ΕΕΤΑΑ) μέχρι το 1994, ενώ εργάστηκε σαν σύμβουλος πολλών Δήμων της χώρας. Από το 2006 μέχρι το 2010 συνεργάστηκε με το  Εθνικό Κέντρο Δημόσιας Διοίκησης και Αυτοδιοίκησης ως μέλος του εκπαιδευτικού του προσωπικού. Από το 2011 μέχρι τον Φεβρουάριο του 2015 υπήρξε διευθυντής της Δημοτικής Επιχείρησης Φιλοθέης-Ψυχικού.

 Συνασπισμός, ΔΗΜΑΡ και ΣΥΡΙΖΑ  
Το 1990 εντάχθηκε στον Συνασπισμό, τον οποίο υπηρέτησε ως μέλος της Κ.Π.Ε. από το 2000 μέχρι το 2007. Το 2010 συμμετείχε στο εγχείρημα της συγκρότησης της ΔΗΜ.ΑΡ., από την οποία αποχώρησε διαφωνώντας με τη συμμετοχή στην κυβέρνηση Σαμαρά. Εντάχθηκε εκ νέου στον ΣΥΡΙΖΑ το 2015, και ήταν υποψήφιος στα ψηφοδέλτια της Α’ Αθήνας τον Ιανουάριο του 2015, έλαβε 3081 σταυρούς και δεν κατάφερε να εκλεγεί .

 Κυβερνητικά καθήκοντα 
Τον Μάρτιο του 2015 ο Ανδρέας Νεφελούδης διορίσθηκε Γενικός Γραμματέας του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης στην κυβέρνηση ΣΥΡΙΖΑ-ΑΝΕΛ θέση στην οποία παρέμεινε και μετά τις εκλογές του Σεπτεμβρίου του 2015.

Από τη θέση του Γενικού Γραμματέα πραγματοποίησε πάνω από 700 τριμερείς συναντήσεις με σωματεία και εργοδοτικούς φορείς, λύνοντας κρίσιμα θέματα συγκρούσεων στον χώρο της εργασίας (π.χ. Λιπάσματα Καβάλας ), χειρίστηκε θέματα για την προάσπιση της εργασίας στα Ναυπηγεία Σύρου, στη Χαλυβουργική, στα Ναυπηγεία Ελευσίνας, στα Ναυπηγεία Σκαραμαγκά, στην υπόθεση Σκλαβενίτη-Μαρινόπουλου, μαζί με άλλα στελέχη της τότε κυβέρνησης.

Ως πρόεδρος του Συμβουλίου Υγείας και Ασφάλειας της Εργασίας εισηγήθηκε την Εθνική Στρατηγική (16-20) για την ΥΑΕ που για πρώτη φορά έθεσε το θέμα της καθιέρωσης του Εθνικού Συστήματος για την Υγεία και την Ασφάλεια στην Εργασία στην Ελλάδα, η οποία ψηφίστηκε ομόφωνα.

 Αποχώρηση από ΣΥΡΙΖΑ-Π.Σ., ένταξη σε Νέα Αριστερά και επενένταξη σε ΣΥΡΙΖΑ-Π.Σ. 
Από το 2019 μέχρι το 3ο συνέδριο του ΣΥΡΙΖΑ υπήρξε μέλος του τμήματος εργατικής πολιτικής του κόμματος και στο 3ο συνέδριο, τον Μάιο του 2022, εξελέγη μέλος της Κεντρικής Επιτροπής..  Ήταν υποψήφιος του ΣΥΡΙΖΑ-Π.Σ. στην Εκλογική περιφέρεια Β΄ Δυτικής Αττικής στις εκλογές του Μαΐου του 2023. Αποχώρησε από το κόμμα μετά την εκλογή το 2023 του Στέφανου Κασσελάκη στην προεδρία και εντάχθηκε στη νεοϊδρυθείσα Νέα Αριστερά. Επανήλθε στον ΣΥΡΙΖΑ-Π.Σ. στις 8 Δεκεμβρίου 2024, και αφού είχε εκλεγεί νέος πρόεδρος ο Σωκράτης Φάμελλος.

 Προσωπική Ζωή 
Ο Ανδρέας Νεφελούδης είναι παντρεμένος και έχει μία κόρη.

 Παραπομπές 

Κατηγορία:Έλληνες πολιτικοί του 21ου αιώνα